“ข้อมูลคือทองคำ” กรณีศึกษา การใช้ Data ของ Walmart
เรามาดูกันว่าทำไมขนม Pop-Tarts  ขายดีระเบิดในช่วงภัยพิบัติ ?  ลงทุนแมนจะเล่าให้ฟัง
24 มี.ค. 2566

“ข้อมูลคือทองคำ” กรณีศึกษา การใช้ Data ของ Walmart /โดย ลงทุนแมน
ย้อนกลับไปช่วงเหตุการณ์น้ำท่วมใหญ่ในไทย เมื่อ 12 ปีก่อน ประชากรบ้านเราได้รับผลกระทบราว 1 ใน 5 และได้สร้างความเสียหายต่อเศรษฐกิจมากถึง 1.4 ล้านล้านบาท
สิ่งที่เกิดขึ้นในช่วงเวลานั้น ก็คือเราแห่กันไปซื้อของกักตุนเพื่อเอาไว้ทาน และไว้ใช้ในยามฉุกเฉิน
แต่อีกฟากหนึ่งของโลก หรือในสหรัฐอเมริกาจะมีภัยพิบัติทางธรรมชาติเกิดขึ้นเป็นประจำ หนึ่งในนั้นก็คือ “พายุเฮอริเคน” ที่เกิดขึ้นบ่อยเป็นอันดับต้น ๆ ของโลก
โดยจะมีขนม ที่จะมาขายดีระเบิด เอาในช่วงนี้ ในเชนห้างค้าปลีกใหญ่สุดในโลกอย่าง Walmart เรียกว่า “Pop-Tarts” ซึ่งยอดขายถล่มเข้ามาทันที ที่ชาวอเมริกันรู้ว่าพายุเฮอริเคน กำลังจะมา..
เรามาดูกันว่าทำไมขนม Pop-Tarts 
ขายดีระเบิดในช่วงภัยพิบัติ ? 
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
รู้หรือไม่ว่า นับตั้งแต่ปี 1878 พายุเฮอริเคนจะก่อตัวขึ้นในมหาสมุทรแอตแลนติกเหนือ 6-7 ครั้งต่อปี และจะเข้าชายฝั่งสหรัฐอเมริกาเฉลี่ย 2 ครั้งต่อปี
จากสถิติแบบนี้ เราก็สามารถสรุปได้เลยว่า ชาวอเมริกันคุ้นเคยกับพายุเฮอริเคนเป็นอย่างดี และรู้กันว่ามันจะเกิดขึ้นเฉลี่ยทุก 6 เดือน
หากดูเพียงผิวเผิน เหตุการณ์นี้อาจเป็นเรื่องที่ไม่น่าจดจำเท่าไร
แต่สำหรับราชาค้าปลีกใหญ่สุดในโลกอย่าง Walmart ก็มีกรณีให้เราได้ศึกษาเกี่ยวกับพฤติกรรมของผู้บริโภคเหมือนกัน
แม้จะดูไม่แปลกที่พอจะเกิดภัยพิบัติขึ้น ความต้องการซื้อสินค้า รวมถึงของกินต่าง ๆ จะมากเป็นพิเศษ และส่งผลดีต่อธุรกิจค้าปลีก
แต่ที่แปลกคือ สินค้าขายดีของ Walmart จะมีชื่อของขนม “Pop-Tarts” เป็นแบรนด์ขนมที่มีลักษณะเป็นแผ่น มีหลายไส้ เช่น ช็อกโกแลต และสตรอว์เบอร์รี
เสริมเกร็ดน่ารู้ เกี่ยวกับขนมชนิดนี้ คือมันถูกผลิตขึ้นโดย Kellogg’s เจ้าอาหารเช้าซีเรียล เจ้าของผลิตภัณฑ์อย่าง “คอร์นเฟลกส์” จนเราติดปากนำชื่อนี้มาเรียกแทนคำว่า “ซีเรียล” นั่นเอง
Linda Dillman อดีตประธานเจ้าหน้าที่ฝ่ายสารสนเทศของ Walmart ได้ออกมาเปิดเผยถึงยอดขายของ Pop-Tarts รสสตรอว์เบอร์รี ที่เพิ่มขึ้นเป็น 7 เท่าในช่วงก่อนเกิดพายุเฮอริเคน
คำถามก็คือ ทำไม ขนม Pop-Tarts มาขายดีเอาช่วงนี้ ?
ด้วยความหลากหลายในการทาน คือทั้งอบไมโครเวฟก็ได้ นำเข้าเครื่องปิ้งขนมปังก็ได้ หรือแม้แต่จะทานสดก็ได้
“ความสะดวกสบาย” จึงเป็นเหตุผล ที่ทำให้ขนมชิ้นนี้เป็นตัวเลือกเบอร์ต้น ๆ อย่างไม่ต้องสงสัย
อีกทั้ง Pop-Tarts ยังเป็นขนมที่มีอายุยืนยาว ถึงขนาดนักเศรษฐศาสตร์รายหนึ่ง ใช้วลีที่ว่า “Last Forever” หรือคงอยู่ตลอดไปกับขนมชนิดนี้ เลยทีเดียว
รู้หรือไม่ว่า Pop-Tarts มีระยะเวลา Best By หรือระยะเวลาที่อาหารนั้น ๆ จะมีคุณภาพยอดเยี่ยมที่สุดอยู่ที่ประมาณ 6-12 เดือน
ทั้งหมดนี้ จึงสรุปได้ว่าทำไมขนมดังกล่าว จึงเป็นตัวเลือกแรกของชาวอเมริกัน ก่อนพายุจะเข้า
แต่ประเด็นที่น่าสนใจมากไปกว่านั้น คงหนีไม่พ้นว่า Walmart รู้ได้อย่างไร ว่า Pop-Tarts จะขายดีถล่มทลาย ก่อนพายุเข้า ?
จริง ๆ แล้ว Walmart มีทีม Big Data เป็นทีมเทคโนโลยี ที่ศึกษาเรื่องข้อมูล เพื่อนำมาใช้ประโยชน์กับบริษัทโดยเฉพาะ
ตัวอย่างที่เราคุ้นเคยกันดีก็เช่น
- Facebook แนะนำเพื่อนที่เราน่าจะรู้จัก 
- YouTube แนะนำวิดีโอที่เราน่าจะชื่นชอบ
- Spotify แนะนำเพลงที่เราน่าจะชอบฟัง
สำหรับ Walmart ที่เป็นกิจการค้าปลีก มีการใช้ Big Data ใน 5 รูปแบบ
- ช่วยให้เภสัชกรจัดการเวลาได้ง่ายขึ้น รู้ว่าช่วงไหนของเดือนหรือวันที่คนมาขอคำแนะนำเยอะ
- จัดการการจ่ายเงิน รู้ว่าช่วงไหนคนเยอะ และเลือกรูปแบบการจ่ายเงินที่เหมาะสมสำหรับแต่ละสาขา
- จัดการการขนส่งสินค้า เลือกเส้นทางที่ประหยัดเวลาที่สุดและมีประสิทธิภาพที่สุด ทำให้ต้นทุนลดลง
- สร้างประสบการณ์แบบเฉพาะรายบุคคลให้กับลูกค้า รู้ว่าลูกค้าชอบซื้ออะไร จะได้ส่งข้อเสนอให้ถูก
- และข้อสุดท้ายก็คือ “การเรียนรู้พฤติกรรมของลูกค้า” ว่าชอบซื้ออะไร ช่วงเวลาไหน เพื่อที่ว่าบริษัทจะได้นำไปบริหารสินค้าคงคลัง ออร์เดอร์สินค้าเตรียมรอเอาไว้ให้เพียงพอต่อความต้องการ
แปลว่าหาก Walmart ไม่ได้มองว่าข้อมูลสำคัญ และจัดตั้งทีมนี้ขึ้นมา บริษัทก็อาจจะตาบอด จนไม่รู้เลยว่ามีสินค้าขายดีเป็นพิเศษตามเหตุการณ์ต่าง ๆ เช่น ในช่วงภัยพิบัติด้วย
ซึ่งนี่ก็เป็นเรื่องความมหัศจรรย์ของข้อมูลในยุค Information Age หรือยุคข้อมูลเป็นใหญ่
ที่ในบางครั้ง ความได้เปรียบในการแข่งขัน หรือการมีแต้มต่อจากคู่แข่ง อาจมาจากสิ่งที่จับต้องไม่ได้ หรือเป็นค่าใช้จ่ายกินเปล่า ไม่ได้ทำให้กำไรของเรางอกเงยขึ้นมาทันที
แต่ก็สามารถให้ผลตอบแทนกลับมาในรูปแบบอื่น ๆ อย่างในกรณีของ Walmart ก็คือนำมาใช้ในการบริหารจัดการสินค้าคงคลัง ให้มีประสิทธิภาพมากขึ้น
ซึ่งนี่ก็เป็นหนึ่งในเคล็ดลับของเชนห้างค้าปลีกใหญ่สุดในโลก ที่ยังสร้างการเติบโตได้ดี แม้จะทำธุรกิจมายาวนานกว่า 60 ปี และทุกวันนี้ก็สามารถแข่งขันกับอีคอมเมิร์ซ ได้อย่างสบาย..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-